Moontlikheid vir beurtkrag winkArgieffoto (Foto: Unsplash) Hoewel daar in dié stadium geen beurtkrag beplan word nie, kan Eskom enige tyd sy deuntjie verander weens die groot druk waaronder die kragnetwerk verkeer. Boonop verwag die kragvoorsiener dat die druk nie sommer gaan verminder nie weens die dreigende kouefront. Eskom het gewaarsku dat fase 2-beurtkrag op kort kennisgewing die naweek tydens spitstye ingestel kan word. Dit volg nadat beurtkrag Donderdag opgeskort is. “Fase 2-beurtkrag kan tussen 16:00 en 24:00 ingestel word weens ŉ tekort aan opwekkingskapasiteit,” het die kragvoorsiener in ŉ verklaring bevestig. Eskom waarsku Suid-Afrikaners om ondanks die koue weer die krag spaarsamig te gebruik. ŉ Meganiese probleem wat Vrydagoggend by ŉ beheerstaaf by die Koeberg-kragstasie kop uitgesteek het, plaas verder druk op die kragnetwerk. “Die eenheid is afgeskakel en herstelwerk het begin. Dit is nie duidelik hoe lank die herstelwerk sal duur nie. Dit kan tot vyf dae neem om die probleem ten volle te herstel. Die moontlikheid van beurtkrag kan hiervolgens toeneem.” Verder het twee opwekkingseenhede by die Hendrina-kragstasie ook onklaar geraak en daar is ŉ vertraging in die herstel van opwekkingseenhede by die Kendal-, Komati-, Kusile-, en Tutuka-kragstasie. Sowat 4 526 MW word in dié stadium aan beplande instandhouding afgestaan, terwyl Eskom sonder ŉ bykomende 14 574 MW moet klaarkom weens onbeplande onderbrekings.